**Dipušetšo morago tša tefelo ya tisele go temo**

**Na ke fihlelela bjang Sekimi sa Pušetšo morago ya tefelo ya Tisele?**

Pušetšo ya tefelo ya tisele e laolwa ke Molao wa Khasetomo le Motšhelophahlogae, eupša o phethagatšwa ka mokgwatšhomo wa taolo ya VAT, wo o nyakago gore motho a be a ngwadišitše bakeng sa VAT.

Ditheo tšeo di khwalifayago tšeo di dirago ditiragalo tšeo di dumeletšwego tšeo di ngwadišitšwego bakeng sa morero wa VAT, di ka dira kgopelo bakeng sa ngwadišo ya pušetšomorago ya tefelo ya tisele. Temo ke tiragalo ya go khwalifaya ka fase ga Sekimi sa Pušetšomorago ya tefelo ya Tisele gomme dikgwebo tše dintši tša temo di ka khwalifaya go ngwadiša bakeng sa Sekimi sa Pušetšomorago ya tefelo ya Tisele. Motho yo a tšwelago pele ka kgwebo ya temo o swanetše go dira kgopelo ya ngwadišo bakeng sa Sekimi sa Pušetšomorago ya tefelo ya Tisele.

Sekimi sa Pušetšomorago ya tefelo ya Tisele gabjale se laolwa ka mokgwatšhomo wa VAT, ke ka fao, go tlogago go nyakega gore ngwadišo ya VAT e be senyakwa sa pele go kgona go kgathatema go sekimi.

Ge motho a šetše a ngwadišitše bakeng sa VAT bjalo ka morekiši, gona ngwadišo ya Sekimi sa Pušetšo ya Tisele e ka dirwa ka go tlatša le go romela fomo ya VAT 101D.

Ge motho a se a ngwadiše bakeng sa VAT bjalo ka morekiši, gona ngwadišo bakeng sa VAT bjalo ka morekiši le ngwadišo le ngwadišo bakeng sa Sekimi sa Pušetšo ya Tisele di ka dirwa sammaletee ka go tlatša le go romela difomo tša VAT 101 le VAT101D, ka go latelana. Lemoga gore dingwadišo tše di tla ya le gore dinyakwa tše dingwe tše di šetšego bakeng sa Ngwadišo ya VAT le Sekimi sa Pušetšo morago ya Tisele di a obamelwa.

**Na ke kleima bjang pušetšo morago ya tefelo ya tisele?**

Dipušetšo morago ka fase ga Sekimi sa Pušetšomorago ya tefelo ya Tisele di tšweletšwa ka go diriša mokgwatšhomo wa taolo ya VAT.

Kleimi bakeng sa pušetšo ya tefelo ya tisele e tla dirwa ka go diriša pušetšo ya VAT 201, yeo e hwetšagalago go eFiling. Kleimi ya pušetšo morago ya tefelo ya tisele e tla ntšhwa kgatlhanong le sekoloto se sengwe le se sengwe sa VAT seo se lefelwago mo nakong ya motšhelo yeo e amegago, goba ka tlhatlolano, kleimi ya pušetšo morago ya tefelo ya tisele e tla oketša pušetšo morago enngwe le ennge ya VAT yeo e swanetšego go lefelwa morekiši.

Go tloga go le bohlokwa gore ditokumente ka moka tša maleba di bolokwe mabapi le ditheko tša tisele gape le dingwalwa tša go fapana tša pukutiragalo goba direkhoto tše dingwe tšeo di laetšago palomoka ya nnete ya tisele yeo e gogilwego go tšwa thotong bakeng sa tirišo ya maleba le yeo e sego ya maleba ka nako ya motšhelo.

Pušetšo morago enngwe le ennge ya motšhelo yeo e hwetšwago e lefetšwe ka go se nepagale e tla lefelwa morago go SARS, gammogo le dikotlo le ditswala tšeo di amegago.